ROZHODNUTIE KOMISIE
z 12. decembra 2008,
ktorým sa podľa smernice Rady 92/43/EHS prijíma druhá aktualizácia zoznamu lokalít európskeho významu v boreálnom biogeografickom regióne
[oznámené pod číslom K(2008) 8046]
(2009/94/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín (1), a najmä na jej článok 4 ods. 2 tretí pododsek,
keďže:
(1)
Boreálny biogeografický región uvedený v článku 1 písm. c) bode iii) smernice 92/43/EHS zahŕňa podľa biogeografickej mapy schválenej 25. apríla 2005 výborom zriadeným podľa článku 20 uvedenej smernice (ďalej len „Výbor pre biotopy“) časti území Fínska a Švédska a územie Estónska, Lotyšska a Litvy.
(2)
V rámci procesu, ktorý sa začal v roku 1995, je dôležité dosiahnuť pokrok pri vlastnom budovaní sústavy Natura 2000, ktorá predstavuje dôležitý prvok ochrany biodiverzity v Európskom spoločenstve.
(3)
Počiatočný zoznam a prvá aktualizácia zoznamu lokalít európskeho významu v boreálnom biogeografickom regióne v zmysle smernice 92/43/EHS boli prijaté rozhodnutiami Komisie 2005/101/ES (2) a 2008/24/ES (3). Na základe článku 4 ods. 4 a článku 6 ods. 1 smernice 92/43/EHS príslušné členské štáty určia lokality uvedené v zozname lokalít európskeho významu v boreálnom biogeografickom regióne ako osobitné chránené územia a ustanovia priority v oblasti ochrany a potrebné ochranné opatrenia, a to čo možno najskôr a najneskôr do šiestich rokov.
(4)
V rámci dynamického prispôsobenia sústavy Natura 2000 dochádza k preskúmaniu zoznamov lokalít európskeho významu. Preto je potrebná druhá aktualizácia zoznamu lokalít v boreálnom biogeografickom regióne.
(5)
Na jednej strane je druhá aktualizácia zoznamu lokalít európskeho významu v boreálnom biografickom regióne potrebná z hľadiska začlenenia ďalších lokalít, ktoré od roku 2006 členské štáty navrhli ako lokality európskeho významu v boreálnom biogeografickom regióne v zmysle článku 1 smernice 92/43/EHS. Povinnosti vyplývajúce z článku 4 ods. 4 článku 6 ods. 1 smernice 92/43/EHS je potrebné splniť čo možno najskôr a najneskôr do šiestich rokov od prijatia druhého aktualizovaného zoznamu lokalít európskeho významu v boreálnom biogeografickom regióne.
(6)
Na druhej strane je druhá aktualizácia zoznamu lokalít európskeho významu v boreálnom biogeografickom regióne potrebná na zohľadnenie všetkých zmien v informáciách o lokalitách, ktoré členské štáty predložia po prijatí počiatočného zoznamu a prvej aktualizácie zoznamu lokalít. Z tohto hľadiska druhý aktualizovaný zoznam lokalít európskeho významu v boreálnom biogeografickom regióne predstavuje konsolidovanú verziu zoznamu lokalít európskeho významu v boreálnom biogeografickom regióne. Malo by sa však zdôrazniť, že povinnosti vyplývajúce z článku 4 ods. 4 a článku 6 ods. 1 smernice 92/43/EHS je potrebné splniť čo možno najskôr a najneskôr do šiestich rokov od prijatia počiatočného zoznamu alebo prvej aktualizácie zoznamu lokalít európskeho významu v boreálnom biogeografickom regióne, a to v závislosti od toho, v ktorom zozname bola lokalita uvedená prvýkrát.
(7)
Príslušné členské štáty zaslali Komisii v období od januára 2003 do apríla 2007 v súlade s článkom 4 ods. 1 smernice 92/43/EHS zoznamy lokalít navrhovaných ako lokality európskeho významu v boreálnom biogeografickom regióne v zmysle článku 1 uvedenej smernice.
(8)
K zoznamom navrhovaných lokalít boli priložené informácie o každej lokalite dodané vo formáte, ktorý sa zaviedol rozhodnutím Komisie 97/266/ES z 18. decembra 1996 o informačnom formáte pre navrhované lokality Natura 2000 (4).
(9)
K týmto informáciám patrí najaktuálnejšia a konečná mapa lokalít doručená príslušným členským štátom, názov lokality, jej umiestnenie a rozloha, ako aj údaje získané uplatňovaním kritérií uvedených v prílohe III smernice 92/43/EHS.
(10)
Na základe návrhu zoznamu vypracovaného Komisiou po dohode s každým z príslušných členských štátov, v ktorom sa uvádzajú aj lokality s výskytom typov prioritných prirodzených biotopov alebo prioritných druhov, by sa mala prijať druhá aktualizácia zoznamu lokalít vybraných ako lokality európskeho významu v boreálnom biogeografickom regióne.
(11)
Poznatky o existencii a rozdelení typov prirodzených biotopov a druhov sa neustále vyvíjajú vďaka dohľadu v súlade s článkom 11 smernice 92/43/EHS. Preto sa pri hodnotení a výbere lokalít na úrovni Spoločenstva využívali najlepšie informácie dostupné v súčasnosti.
(12)
Niektoré členské štáty však nenavrhli dosť lokalít na to, aby splnili požiadavky smernice 92/43/EHS pre niektoré typy biotopov a druhy. V prípade týchto druhov a typov biotopov sa preto nedá dôjsť k záveru, že sústava je ukončená. S prihliadnutím na oneskorenie pri dodávaní informácií a dosahovaní dohody s členskými štátmi je nevyhnutné prijať druhú aktualizáciu zoznamu lokalít, ktorú je potrebné preskúmať v súlade s ustanoveniami článku 4 smernice 92/43/EHS.
(13)
Vzhľadom na to, že poznatky o existencii a rozmiestnení niektorých typov prirodzených biotopov prílohy I a druhov prílohy II k smernici 92/43/EHS sú stále neúplné, nemalo by sa určovať, či je sústava úplná alebo neúplná. Zoznam by sa mal v prípade potreby preskúmať v súlade s ustanoveniami článku 4 smernice 92/43/EHS.
(14)
V záujme jasnosti a transparentnosti by sa rozhodnutie 2008/24/ES malo nahradiť.
(15)
Opatrenia stanovené v tomto nariadení sú v súlade so stanoviskom Výboru pre biotopy,
PRIJALA TOTO ROZHODNUTIE:
Článok 1
V prílohe k tomuto rozhodnutiu sa ustanovuje druhá aktualizácia zoznamu lokalít európskeho významu v boreálnom biogeografickom regióne v súlade s článkom 4 ods. 2 tretím pododsekom smernice 92/43/EHS.
Článok 2
Rozhodnutie 2008/24/ES sa zrušuje.
Článok 3
Toto rozhodnutie je určené členským štátom.
V Bruseli 12. decembra 2008